CELEX: 62007TN0042
Language: sk
Date: 2007-02-16 00:00:00
Title: Vec T-42/07: Žaloba podaná 16. februára 2007 – Dow Chemical a i./Komisia

14.4.2007   
            
            
               SK
            
            
               Úradný vestník Európskej únie
            
            
               C 82/47
            
         Žaloba podaná 16. februára 2007 – Dow Chemical a i./Komisia
   (Vec T-42/07)
   (2007/C 82/100)
   Jazyk konania: angličtina
   Účastníci konania
   
      Žalobcovia: The Dow Chemical Company (Midland, Spojené štáty americké), Dow Deutschland Inc. (Schwalbach, Nemecko), Dow Deutschland Anlagengesellschaft mbH (Schwalbach, Nemecko), Dow Europe GmbH (Horgen, Švajčiarsko) (v zastúpení: D. Schroeder, P. Matthey, T. Graf, advokáti)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               The Dow Chemical Company navrhuje, aby Súd prvého stupňa zrušil rozhodnutie v rozsahu, v akom sa ho dotýka,
            
         
               —
            
            
               Dow Deutschland Inc. navrhuje, aby Súd prvého stupňa zrušil článok 1 rozhodnutia v rozsahu, v akom sa v ňom konštatuje, že Dow Deutschland Inc. porušil články 81 ES a 53 EHP z 1. júla 1996,
            
         
               —
            
            
               všetci žalobcovia (a The Dow Chemical Company subsidiárne) navrhujú, aby Súd prvého stupňa podstatne znížil pokuty, ktoré im boli uložené,
            
         
               —
            
            
               všetci žalobcovia navrhujú, aby Súd prvého stupňa
               
                           —
                        
                        
                           zaviazal Komisiu na náhradu trov konania a iných výdavkov žalobcov vo vzťahu k tejto veci ako aj trov, ktoré vznikli žalobcom z dôvodu poskytnutia bankovej záruky namiesto zaplatenia pokút, ktoré im boli uložené, až do vydania rozsudku Súdu prvého stupňa v tejto veci, a
                        
                     
                           —
                        
                        
                           prijal akékoľvek iné opatrenia, ktoré považuje za potrebné.
                        
                     
         Žalobné dôvody a hlavné tvrdenia
   Žalobcovia sa touto žalobou domáhajú čiastočného zrušenia rozhodnutia Komisie K(2006) 5700, konečné znenie, z 29. novembra 2006 vo veci COMP/F/38.638 – Butadiénový kaučuk a emulzia styrén-butadiénového kaučuku, ktorým Komisia rozhodla o tom, že žalobcovia spoločne s ďalšími podnikmi porušili článok 81 ES a článok 53 EHP určením cenových cieľov pre tovary, rozdelením zákazníkov dohodami o neútočení a výmenou citlivých obchodných informácií týkajúcich sa cien, konkurentov a zákazníkov v sektore Butadiénový kaučuk a emulzia styrén-butadiénového kaučuku.
   Na podporu svojej žaloby žalobcovia uvádzajú tri hlavné žalobné dôvody:
   
                
            
            
               Vo svojom prvom žalobnom dôvode rozdelenom na tri časti The Dow Chemical Company (ďalej len „TDCC“) tvrdí, že Komisia sa dopustila nesprávneho právneho posúdenia tým, že a) rozhodla, že TDCC sa dopustil porušenia, a to na základe predpokladu, že dcérska spoločnosť sa zásadne riadi príkazmi materskej spoločnosti bez toho, aby overila, či materská spoločnosť skutočne vykonávala takúto právomoc; b) mu uložila pokutu a považovala ho za zodpovedného za porušenia, ktorých sa dopustili jeho dcérske spoločnosti; a c) rozhodla, bez uplatnenia svojej miery voľnej úvahy, či je alebo nie je potrebné adresovať rozhodnutie TDCC.
            
         
                
            
            
               V druhom žalobnom dôvode Dow Deutschland Inc. a TDCC tvrdia, že Komisia sa dopustila nesprávneho skutkového a právneho posúdenia určením doby účasti Dow Deutschland Inc. na porušovaní, ktorej začiatok stanovila na 1. júla 1996.
            
         
                
            
            
               Tretí žalobný dôvod žalobcovia zakladajú na tvrdení, že Komisia sa dopustila nesprávneho skutkového a právneho posúdenia pri výpočte základnej čiastky pokút, ktoré im uložila. K tomu konkrétne došlo údajne pri stanovení závažnosti porušenia, rozdielnom zaobchádzaní Komisie pri stanovení východiskovej sumy, pri uplatnení násobného koeficientu Komisiou, aby mali pokuty dostatočne odstrašujúci účinok a napokon pri zvýšení východiskovej sumy pokút vzhľadom na trvanie porušovania.